Meharo e ka qala hanyane ka hanyane, ’me haeba motho a sa laole takatso eo, e ka ’na ea hōla ka potlako ho fihlela a se a sa khone ho ithiba. Tlaleho ea Bibele e buang ka Akane e bontša kamoo meharo e leng matla kateng. Hlokomela kamoo takatso ena ea Akane e ileng ea hōla ka potlako kateng. O ile a re: “Ha ke bona har’a thepa e hapuoeng seaparo se khethehileng se tsoang Shinare, se setle, le lishekele tse makholo a mabeli tsa silevera le setene se le seng sa khauta, boima ba sona e le lishekele tse mashome a mahlano, ke ne ke li batla, eaba kea li nka.” Ho e-na le hore Akane a loantše takatso eo e fosahetseng, ka meharo o ile a utsoa thepa eo ’me a e pata tenteng ea hae. Ha phoso ea Akane e hlahella, Joshua o ile a mo bolella hore Jehova o tla mo tlisetsa tlokotsi. Akane le ba lelapa la hae ba ile ba bolaoa ka ho tlepetsoa ka majoe hona letsatsing leo. (Josh. 7:11, 21, 24, 25) Le rōna re ka ’na ra ba kotsing ea ho hlōloa ke meharo. Le hoja ka linako tse ling re ka ’na ra nahana ka boitšoaro bo litšila, ke habohlokoa hore re laole likelello tsa rōna ’me re se ke ra lumella litakatso tsa rōna hore li re lebise sebeng.—Jak. 1:14, 15. w14 8/15 4:13